
A nemzeti és szervezeti kultúrák közti különbségek, valamint a kulturális intelligencia ismeretének jelentősége a vezetői gyakorlatban

Dolgozatom fő célja a XXI. század egyik új fogalmának, a kulturális intelligenciának (CQ) bemutatása volt. Azért tartottam fontosnak ennek a témának a felvetését, mert Magyarországon egyelőre kevesen foglalkoznak vele, holott a CQ ismerete valamint az általa képviselt képességek birtoklása mindenki számára fontos lenne a globalizáció világában.
A dolgozat elméleti részében a kulturális intelligencia bemutatása előtt olyan, a sikeres interkulturális együttműködések szempontjából fontos témákat ismertettem, mint a kultúra fogalomrendszere, a kultúra szintjei és rétegei, valamint a kulturális különbségek megismerésének és elfogadásának jelentősége. Ezen kívül a nemzeti kultúráról szóló részben bemutatásra kerültek Hofstede kulturális dimenziói, valamint szó esett a szervezeti kultúra fogalmáról, jelentőségéről, illetve annak Handy-féle csoportosításáról is.
A felvázolt elméleti ismeretek fontosságának bizonyítására szolgál a „Multinacionális vállalatok és vezetőik” c. fejezet, mely azt tárgyalja, miért elengedhetetlen olyan menedzserek illetve alkalmazottak számára, akik multinacionális közegben dolgoznak, hogy tisztában legyenek a kulturális különbségekkel, valamint az esetlegesen ebből adódó problémák hatékony megoldási lehetőségeivel. Nekik ugyanis különösen nagy segítséget nyújthat a mindennapi életben, ha jobban megismerik idegen kultúrájú társaik értékeit, szokásait, és megtanulják elfogadni, valamint értékelni ezeket.
A fő téma azonban a kulturális intelligencia fogalmának ismertetése, valamint egy, az emberek CQ-szintjét mérő, kérdőívek segítségével végzett kutatás elemzése volt. A dolgozat empirikus részében a Christopher Earley és Elaine Mosakowski által kifejlesztett, a kulturális intelligencia szintjének mérésére szolgáló tesztet alkalmaztam, melyet 368 ember töltött ki. A kérdőívek eredményeit több szempont alapján vizsgáltam meg (pl.: nemzetiség, nem, kor stb). A cél annak kiderítése volt, hogy milyen mértékű kulturális intelligenciával rendelkeznek az emberek a XXI. században. Általánosságban megállapításra került, hogy a megkérdezettek alacsony szintet értek el a teszten, így mindenképpen szükséges az ismereteik és képességeik fejlesztése. Éppen ezért a dolgozat végén néhány lépésben bemutatásra került egy olyan tréningfajta is, mely speciálisan a kulturális intelligencia fejlesztésére szolgál.



